Põltsamaa noormees Kevin Kill sõitis juba 20aastasena ringi uhke hõbedase Audi A6ga. Auto kindalaekas oli tal peidus tulirelvaks ümber ehitatud signaalpüstol Stalker (mehe väitel enesekaitseks) ning taskus edevaim Samsungi nutitelefon. Oli raha, oli sõpru, ka sõbrannasid.

Ja ometi ei käinud keskharidusega noormees juba mõnda aega ei tööl ega koolis. Polnud tarvis, sest leiva tõid lauale uimastid. Kill nimelt lõi tumeveebis Spongebobi ehk tuntud multikategelase Käsna-Kalle nimelise „narkobutiigi“, kust võis saada „parimaid peo tablette“. Tarne Eesti piires kahe tunniga kõikjale, välja arvatud saartele.